Amentos dolorosos

Sos amentos amaros sunu tantos
pro sa vida cumbáttida e gherrada
senz’azudu ’e nèmos, tra piantos
e lagrimas, eroica, esaltada.

Su premiu ch’isettaia no est bennidu
e sas gioias sun istadas pagas
in domo mia. Duru hapo trattènnidu
s’ispiritu meu in mes’a sas piagas.

Mortos sos fizos, morta una muzere
ch’amaia comente i sa lughe
de sos ogios. Tristu miserere
recitei e leadu hapo sa rughe.

Un’atera cumpagna m’est benida
a fiancos superba de carattere
che un’ispada, e bella che isfida,
azudendemi a binchere e cumbàttere.

Ateros fizos bonos sun benidos
in custa domo un’atera orta;
ma semper amento sos fizos perdìdos
e sa bella cumpagna chi m’est morta.